INFOSKRIV FRA STYRET - MAI 2022

Til alle medlemmer av Gamlebyens båtforening, passive som aktive, og velkommen til alle nye medlemmer!

Til info så har vi ikke fått fylt opp ledige båtplasser, dette skyldes blant annet at flere på venteliste har større båt enn vi pr dags dato har ledig plass til. Så hvis du kjenner noen som trenger båtplass, som bor i Fredrikstad og fortrinnsvis fra Østsiden så kan du oppfordre til å sende oss en søknad via nettsiden [www.gamlebyensbåtforening.no](http://www.gamlebyensbåtforening.no)

**Klubbhuset**

Det er tilgjengelig for alle medlemmer. Der finnes toalett og muligheter for å sitte litt ned. Det finnes høytrykkspylere, vanntraller og litt ymse til felles bruk. Det forventes at du rydder etter deg og bidrar til at huset og utstyret som er der blir ivaretatt sånn at alle kan ha glede av det. Si ifra hvis noe skulle gå i stykker eller ikke fungere. Det finnes en nøkkel boks på utsiden av døra, den har for tiden koden 1705. Koden skal byttes jevnlig, og er planlagt å bli byttet etter sommeren. Vi har hatt uvedkommende i huset og det er derfor viktig at man forandrer koden umiddelbart i det du tar nøkkelen ut av boksen for så å låse opp. Hvis ikke blir koden stående synlig for eventuelle uvedkommende mens du -bare skal låse opp og bare skal hente noe. Koden har du fått opplyst som medlem og den skal du IKKE oppgis til noen andre.

**Vannkraner i båthavna**

Det er en del vannkraner i båthavna til bruk for våre medlemmer. For å benytte disse må man ha en «nøkkel» til å betjene krana for å åpne og stenge disse. Slike «nøkler» får man kjøpt på Biltema, i VVS butikker og sikker andre steder også. Dette er en såkalt Universalnøkkel til vannutkaster og koster for tiden 35 kr på Biltema. Vi ser at noen har prøvd å åpne og stenge kraner uten en slik nøkkel, og da blir dessverre kranene ødelagt. Vi oppfordrer alle å kjøpe seg en slik nøkkel!

**Vannslanger i båthavna**

Dessverre har båtforeningen flere ganger vært utsatt for tyveri av vannslanger, og senest nå i våres. Inntil videre så ber vi derfor medlemmene å benytte egne/private vannslanger, som tas med hjem eller lagres i båten. Vi beklager dette! Et alternativ er å kjøre båten ned til klubbhuset og benytte vanntrallene og vannpunkter der.

**Opptak og utsett**

Det blir stadig opplevd noe unødvendig venting ved utsett og opptak, og vi forsøker stadig å gjøre forbedringer for å unngå dette. Det forventes dermed at ALLE stiller godt forberedt slik at vi kan gjennomføre utsett og opptak både effekt og på en sikker og god måte. Seilbåter har vært en utfordring og det ble dermed utarbeidet en prosedyre for utsett og opptak av dem, og den skal praktiseres. Trebåter er også en utfordring ved at noen trenger å henge i krana, tas opp igjen og bli liggende for å trutne. Båtforeningen har pr i dag en lensepumpe, skal ha to og de skal kun brukes til nød lensing. Det forventes at trebåteiere selv er utstyrt med 220v pumpe. Styret ønsker å skjerpe praksis på at alle må møte forberedt. Skulle du likevel medføre til forsinkelser så må du være forberedt på merutgifter! Til alle som ligger på land vinterstid i havna så er det vedtektene nedskrevet at opplagsutstyr skal fjernes

**Årets utsett**

Det er nå gjennomført to utsett, og siste utsett er 31 mai. For påmelding til utsett så henger det en liste på klubbhuset sin oppslagstavle som du kan skrive deg på, alternativt ta direkte kontakt med havnesjefen. Etter at båten din er satt ut så forventes det at opplagsplassen blir ryddet umiddelbart og senest 2-3 dager etter utsett.

**Dugnad med noe attåt kl 18**

Det har vært årlig tradisjon at havneområdet og klubbhuset ryddes, rakes, vaskes mm, etter siste utsett, og skal være avviklet før St Hans. I år har styret besluttet at dette skal gjennomføres 9 juni. Hvis du ønsker å delta på dugnadsarbeid den dagen, dagtid eller ettermiddag før kl 18 så melder du deg på til Nestformann Henning Aall tlf 908 98 978. Kl 18 avsluttes det med pølser og drikke, en sosial setting med mulighet for å bli bedre kjent og fremme godt samhold i foreningen. Avgåtte Havnesjef Rune er herved spesielt invitert og vil bli takket av for mange års innsats for forening.

**Vedtekter og havneinstruks**

Legger ved oppdaterte vedtekter og havneinstruks basert på årsmøtevedtak 2022 og syns følgende tekst er verdt å sitere

«Et godt og trivelig båthavnmiljø kan bare skapes om alle medlemmer går inn for det, viser ansvar, hjelpsomhet og omgås hverandre med gjensidig respekt»

Har du spørsmål eller innspill til styret så send oss en mail gamlebyensbatforening@gmail.com